Jaapani autotootja Mitsubishi Motors tunnistas, et moonutas osade mudelite ökonoomsustestide andmeid, et näidata kütusekulunäitajaid reaalsetest tulemustest paremana, kirjutab Bloomberg.
Andmete võltsimine puudutab Mitsubishi teatel kokku 625 000 autot, kaasa arvatud Nissanile tarnitud sõidukeid. Probleemi avastaski Nissan ning mainitud autotootjad peavad praegu omavahel kompensatsioone puudutavaid läbirääkimisi.
Jaapani ringhäälingu NHK andmetel võltsis Mitsubishi lisaks Nissanile tarnitud mudelile ka enda brändi alt peamiselt koduturule toodetud väikesõidukite ökonoomsusnäitajaid, mainides ühe näitena mudelit eK.
Mitsubishi aktsia kukkus börsil uudise peale enam 15 protsenti, pühkides ettevõtte turuväärtusest umbes 1,2 miljardit dollarit.
Mitsubishi hoiab turuväärtuse suuruselt Jaapani autotootjate seas kuuendat positsiooni.